Document ID: 32007R0172

UREDBA SVETA (ES) št. 172/2007
z dne 16. februarja 2007
o spremembi Priloge V k Uredbi (ES) št. 850/2004 Evropskega parlamenta in Sveta o obstojnih organskih onesnaževalih
(Besedilo velja za EGP)
SVET EVROPSKE UNIJE JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe (ES) št. 850/2004 Evropskega parlamenta in Sveta z dne 29. aprila 2004 o obstojnih organskih onesnaževalih (1), ter zlasti prvega pododstavka člena 7(5), člena 7(6) in člena 14(3) Uredbe,
ob upoštevanju naslednjega:
(1)
Komisija je opravila študijo o izvajanju določb o ravnanju z odpadki Uredbe (ES) št. 850/2004. Ta študija je določila največje mejne koncentracije za namen dela 2 Priloge V k Uredbi (ES) št. 850/2004. S prekoračitvijo te meje ni mogoče izključiti tveganja za človeško zdravje in okolje.
(2)
Mejna koncentracijska vrednost za poliklorirane dibenzo-p-dioksine in dibenzofurane („PCDF/PCDD“) je ob uporabi faktorjev ekvivalence toksičnosti („TEF“) Svetovne zdravstvene organizacije iz leta 1998 izražena v koncentraciji toksičnih ekvivalentov („TEQ“). Razpoložljivi podatki o dioksinu podobnih polikloriranih bifenilov („PCB“) ne zadostujejo za vključitev teh sestavin v TEQ.
(3)
Heksaklorocikloheksan („HCH“) je ime za tehnično mešanico različnih izomerov. Zelo težko bi jih bilo popolnoma analizirati. Toksikološko pomembni so samo alfa, beta in gama - HCH. Zato bi se morala mejna koncentracijska vrednost nanašati izključno nanje. Večina analitičnih standardnih mešanic za analize te vrste spojin, ki so na voljo na tržišču, je namenjena ugotavljanju teh izomerov.
(4)
Ukrepi, predvideni v tej uredbi, so najustreznejši za zagotovitev visoke ravni varovanja.
(5)
Uredbo (ES) št. 850/2004 bi bilo zato treba ustrezno spremeniti.
(6)
Odbor, ustanovljen v skladu s členom 17(1) Uredbe (ES) št. 850/2004, po posvetovanju dne 25. januarja 2006 ni podal mnenja v skladu s postopkom iz člena 17(2) navedene uredbe -
SPREJEL NASLEDNJO UREDBO:
Člen 1
Priloga V k Uredbi (ES) št. 850/2004 se spremeni, kakor je določeno v Prilogi k tej uredbi.
Člen 2
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 16. februarja 2007

Labels: 0
20